Charlotte Dyremose (KF), 2004-04-20:
Et godt arbejdsmiljø er jo helt og aldeles uvurderligt for den enkelte ansatte.
Det giver bedre medarbejdere,
bedre virksomheder og større overskud i hverdagen.
På alle måder er et godt arbejdsmiljø derfor essentielt. Desværre var området ved fuldstændig at drukne i bureaukrati og papirnusseri under den tidligere regering.
Desværre var området præget af kollektiv straf, af indviklede regler, kort og godt af systemtankegang, systemet før det enkelte menneske, systemet før den enkelte virksomhed.
Vi har været godt på vej i de sidste par år, efter at vi fik en ny regering, men det skal ikke være nogen hemmelighed, at vi Konservative ser den her reform og det her lovforslag som kulminationen på det gode arbejde, som regeringen har udført.
Vi glæder os derfor også meget til at se resultaterne i praksis.
Nu er situationen jo f.eks. den, at alle danske virksomheder skal screenes, altså have tjekket deres arbejdsmiljø, noget, der aldrig er sket før.
Hvor virksomheder under den tidligere regering var tvunget til at betale for rådgivning, men på ingen måde forpligtet til at bruge den, ja, så vil reformen betyde, at de dygtige virksomheder selv kan vælge, hvordan de vil sikre sig et godt arbejdsmiljø. Vil de selv ansætte eksperter eller måske lade sig rådgive af nogle udefra?
Men kan de ikke løse problemet selv, ja, så må det jo være indlysende, at de ikke bare skal betale for rådgivning, men at de rent faktisk skal bruge rådgivningen.
Problemer skal jo løses.
Hvor det under den tidligere regering var virksomhedens branche, der var afgørende for, om virksomheden blev betragtet som god eller dårlig til at tage sig af arbejdsmiljøet, ja, så vil der fremover i stedet ske en konkret vurdering af den enkelte virksomhed, for hvem siger, at man er en dårlig arbejdsgiver, bare fordi konkurrenterne er det?
Eller hvem siger, at man har styr på det med arbejdsmiljøet, bare fordi de andre i branchen har styr på det?
Nej, vel?
Naturligvis skal virksomhederne screenes individuelt, så skal vi lade de gode passe sig selv, og så skal vi sætte indsatsen ind der, hvor der skal sørges for, at de dårlige også bliver gode.
Under den tidligere regering skulle alle sikkerhedsrepræsentanter gennem den samme arbejdsmiljøuddannelse.
Vi finder det langt mere klogt og hensigtsmæssigt, at man i den uddannelse tager hensyn til de forskellige behov og de forskellige risici, der jo helt naturligt er forbundet med forskellige brancher.
Der er stor forskel på at sidde på et kontor og at stå ved en stor maskine.
Samtidig har mange, der har modtaget uddannelsen, tilkendegivet, at uddannelsen ikke passede til deres branche, eller at de ikke følte, at de lærte noget, og det er jo på ingen måde befordrende for at tage lærdommen til sig.
Der skal naturligvis være et relevant og vedkommende program på sådan et kursus, og det siger jo sig selv, at der er brug for et mere grundigt kursus, hvis de kolleger, man repræsenterer, står ved en maskine, end hvis de sidder på en kontorstol.
Så har vi med reformen indført aftalemodellen, som giver mulighed for, at arbejdsmarkedets parter selv kan tage vare på visse områder.
Det inddrager den enkelte virksomhed, de enkelte medarbejdere, parterne hver eneste dag ude på den enkelte virksomhed.
Det sidste element, jeg skal nævne, er den bindende
forhåndsbesked.
Vi Konservative finder det nemlig kun helt naturligt, at virksomheder, der investerer i et godt arbejdsmiljø, naturligvis, før de foretager investeringen, skal kunne spørge myndighederne, om de påtænkte investeringer også er de rigtige.
Bindende forhåndsbesked er derfor et rigtig godt middel til at hjælpe virksomhederne på vej til et bedre arbejdsmiljø.
Virksomhedens ansatte fortjener at vide, om f.eks. de nye borde, de nu får, lever op til Arbejdstilsynets standarder, og når investeringen ikke risikerer at være spildt, ja, så bliver det selvfølgelig mere attraktivt for virksomheden at være på forkant med Arbejdstilsynet i stedet for at vente på, at den får et påbud og så må betale. Alt i alt er vi Konservative utrolig glade for den reform, vi behandler her i dag.
Vi ser den som udtryk for nogle ændringer, vi ikke kan se er andet end ganske enkelt soleklare nødvendigheder, og vi tror derfor på, at vi med dette lovforslag her tager et helt afgørende skridt for at sikre det bedst tænkelige arbejdsmiljø på danske virksomheder.
Med dette lovforslag sættes den enkelte ansatte og den enkelte virksomhed nemlig før systemet.